Kiállítás - A jó kalmár a világ jótevője - Museum.hu
MUSEUM.HU » Magyar Kereskedelmi és Vendéglátóipari Múzeum » Kiállítások » A jó kalmár a világ jótevője
állandó kiállítás, gazdaság, kereskedelem, kereskedelem- és vendéglátóipar-történet, történet
Mintegy tíz év szünet után ismét megnyitjuk új állandó kereskedelemtörténeti kiállításunkat, amely a téma hazai históriájának két évszázadát mutatja be.
Az első terem a vásárok és piacok világába hív. A látogatók itt megismerik a mérésügy történetét és a Duna-parti kikötők sajátos hangulatát, lacikonyhák, mutatványosok, állattáncoltatók emlékeivel. A tárlat különlegessége, hogy megidézi a Magyar Kereskedelmi és Vendéglátóipari Múzeum elődjét, a Magyar Királyi Kereskedelmi Múzeumot is.
A kereskedelem folyamatos fejlődése egyre több szakiskolát és magasabb színvonalú szakoktatást igényelt – a második terem ezeket az intézményeket ismerteti, betekintést nyújtva az elméleti ismeretek − könyvvitel, számtan – és az áruismeret tananyagába is.
A kiállítás harmadik terme egy 20. századi kereskedő irodája, melyen keresztül a látogatók bejutnak a fűszer-csemege-kereskedésbe. Ezeknek a boltoknak az árukínálata a fejlődő hazai élelmiszer- és vegyipar, valamint más iparágak termékeiből állt. Az eladótereket sokfiókos szekrényekkel, pulttal és állványokkal rendezték be, és színes reklámtáblák díszítették kívül-belül. A vásárláson túl a társadalmi élet fontos színhelyei is voltak.
A negyedik terem exteriőrként ábrázol egy 20. század eleji utcarészletet, áruszállító kerékpárral, hirdetőoszloppal és az első pesti fényreklámmal.
A látogató megcsodálhatja a korabeli boltok, drogériák díszes, épített portáljait, a csalogató kirakatok segédeszközeit, a színes és látványos reklámeszközöket.
Az utolsó terem az ipari és kereskedelmi kiállításokat és vásárokat, kiemelten a Budapesti Nemzetközi Vásárt ismerteti.
Mindegyik teremben fontos szerepet kap az interaktivitás, a látogatók kipróbálhatják, milyen a kereskedő munkája, az audiovizuális eszközök pedig segítik az információk befogadását.
A kiállítás első ütemében, 2013-ban egyelőre ez az öt terem nyílik meg az érdeklődők előtt, a második ütemben a szakosodó kereskedelem, a fiókhálózatos üzletek és áruházak, az államosítás és a szocialista kereskedelem története kerül majd sorra.
A kiállítás 2014-ben megnyílt, második részében további szakboltokat láthatunk: az egykori Ősz (ma Szentkirályi) utcában nyílt Stühmer csokoládébolt, egy papír-írószer üzlet, illetve egy vaskereskedés kellékeit. Bepillanthatunk az áruházak színes világába is a Goldberger fivérek által alapított, 1898-ban nyílt Párisi Nagy Áruházon, az 1925-ben bejegyzett, Rákóczi úti Magyar Divatcsarnokon és a Corvin Áruházon keresztül, amely 1926-ban nyitotta meg kapuit. Megtudhatjuk, milyen volt a Magyar Gazdaszövetség égisze alatt 1898-ban született Hangya Szövetkezet, amely fontos szerepet játszott a magyar kereskedelem történetében. A tárlat a szocialista kereskedelem bemutatásával zárul, KÖZÉRT üzlettel, Állami Áruházzal és korabeli kirakatokkal.
Az állandó kiállítás mind a tíz termében fontos szerepet kap az interaktivitás, a látogatók pedig akár ki is próbálhatják magukat a kereskedő szerepében.